เปิด 11 เมกะโปรเจ็กต์โดยการทางพิเศษ รวม 3.32 แสนล้าน เร่งสร้างทางด่วนสายใหม่
การทางพิเศษ เปิดแผน 11 เมกะโปรเจ็กต์ วงเงินรวม 3.32 แสนล้านบาท มุ่งแก้ปัญหารถติดโดยสร้างทางด่วนสายใหม่ พร้อมศึกษาสร้างทางด่วนเชื่อมเกาะช้าง-ทางด่วนเชื่อมเกาะสมุย รองรับการเดินทางประชาชนในอนาคต
4 เม.ย. 2566

นายสุรเชษฐ์ เหล่าพูลสุข ผู้ว่าการการทางพิเศษแห่งประเทศไทย (กทพ.) เปิดเผยถึง การดำเนินงานโครงการทางพิเศษ(ด่วน)ในอนาคตของ กทพ. ว่ามีจำนวน 11 โครงการ วงเงินรวม  3.32 แสนล้านบาท โดยเป็นโครงการฯ ที่ต้องเร่งดำเนินการให้แล้วเสร็จตามแผนงาน เพื่ออำนวยความสะดวกในการเดินทางให้แก่ประชาชน ประกอบด้วย
1. โครงการทางพิเศษ สายพระราม 3 - ดาวคะนอง - วงแหวนรอบนอกกรุงเทพมหานครด้านตะวันตก วงเงิน 3.1 หมื่นล้านบาท ภาพรวมการก่อสร้างคืบหน้าประมาณ 51% คาดว่าประมาณกลางปี 2567 จะเปิดให้บริการสะพานคู่ขนานสะพานพระราม 9 เพื่อให้รถยนต์สามารถขึ้นลงถนนสุขสวัสดิ์ได้ก่อน โดยจะเปิดให้บริการฟรี 6 เดือน ก่อนจะเปิดให้บริการตลอดทั้งเส้นทาง ปลายปี 2567 ทั้งนี้งานในส่วนของสะพานคู่ขนานฯ การก่อสร้างคืบหน้าแล้ว 99.21%
2. โครงการระบบทางด่วนขั้นที่ 3 สายเหนือ ระยะที่ 1 (ตอน N2 ถนนประเสริฐมนูกิจ - ถนนวงแหวนรอบนอกฯ ด้านตะวันออก) วงเงิน 1.6 หมื่นล้านบาท และระยะที่ 2 (ส่วนทดแทนตอน N1 ศรีรัช-ถนนประเสริฐมนูกิจ) วงเงิน 3.1 หมื่นล้านบาท ปัจจุบันอยู่ระหว่างดำเนินการ
3. โครงการทางพิเศษฉลองรัชส่วนต่อขยาย (ช่วงจตุโชติ-ถนนลำลูกกา) วงเงิน 2.4 หมื่นล้านบาท เปิดประกวดราคา พ.ค. 2566 เริ่มก่อสร้างต้นปี 2567 และเปิดบริการปี 2570
4. โครงการแก้ไขปัญหาการจราจรบนโครงข่ายทางพิเศษ ระยะที่ 1 วงเงิน 3.4 หมื่นล้านบาท อยู่ระหว่างศึกษาความเหมาะสมโครงการ คืบหน้า 73.54% คาดว่าจะประชุมรับฟังความคิดเห็นประชาชน ครั้งที่ 2 เดือน เม.ย. 2566
5. โครงการทางพิเศษ สายศรีนครินทร์-ท่าอากาศยานสุวรรณภูมิ วงเงิน 2.1 หมื่นล้านบาท อยู่ระหว่างจัดจ้างที่ปรึกษา เพื่อศึกษาความเหมาะสม และออกแบบกรอบรายละเอียดโครงการฯ คาดว่าจะเริ่มศึกษาความเหมาะสมฯ เดือน พ.ค.25666. โครงข่ายทางสนับสนุนการเชื่อมต่อระบบขนส่งหลักของประเทศ ช่วงจังหวัดสมุทรสาคร-จังหวัดสมุทรปราการ (สะพานข้ามแม่น้ำเจ้าพระยา บริเวณ อ.พระสมุทรเจดีย์ จ.สมุทรปราการ และถนนเชื่อมต่อ) วงเงิน 1.09 แสนล้านบาท อยู่ระหว่างจัดทำร่างขอบเขตของงาน (TOR) เพื่อศึกษาความเหมาะสม และออกแบบกรอบรายละเอียดของโครงการ
7. โครงการทางพิเศษ สายกะทู้-ป่าตอง จ.ภูเก็ต วงเงิน 1.4 หมื่นล้านบาท อยู่ระหว่างการคัดเลือกเอกชนเข้าร่วมลงทุน มีกำหนดให้เอกชนยื่นข่อเสนอฯ วันที่ 7 เม.ย.66
8. โครงการทางพิเศษ สายเมืองใหม่-เกาะแก้ว-กะทู้ จ.ภูเก็ต วงเงิน 3.5 หมื่นล้านบาท อยู่ระหว่างศึกษาความเหมาะสม คืบหน้า 70.96% คาดว่าจะจัดประชุมรับฟังความคิดเห็นของประชาชน ครั้งที่ 3 ภายในเดือน พ.ค. 2566
9. โครงการทางพิเศษเชื่อมเกาะสมุย วงเงิน 3.3 หมื่นล้านบาท อยู่ระหว่างจัดจ้างที่ปรึกษา เพื่อศึกษาความเหมาะสม และออกแบบกรอบรายละเอียดโครงการฯ คาดว่าจะเริ่มศึกษาความเหมาะสมในเดือน เม.ย. 256610. โครงการทางพิเศษเชื่อมเกาะช้าง จ.ตราด วงเงิน 1.5 หมื่นล้านบาท ซึ่งปัจจุบันกระทรวงคมนาคมมีข้อสั่งการให้ กทพ. ประสานการดำเนินงานร่วมกับกรมทางหลวงชนบท (ทช.) ในการดำเนินการสำรวจศึกษา และออกแบบสะพานข้ามเกาะช้าง โดยเมื่อวันที่ 10 มี.ค. 2566 กทพ. ได้ประสานขอความอนุเคราะห์ข้อมูลจาก ทช. เพื่อนำมาประกอบการศึกษาความเหมาะสม 
นอกจากนี้โครงการทางพิเศษเชื่อมเกาะช้าง จ.ตราด ปัจจุบัน กทพ. อยู่ระหว่างจัดทำร่างขอบเขตงาน (TOR) เพื่อศึกษาความเหมาะสม และออกแบบรายละเอียดโครงการฯ ภายในปีนี้ จะใช้เวลาศึกษาประมาณ 1 ปี เบื้องต้นโครงการดังกล่าวมีจุดเริ่มต้นในพื้นที่ อ.แหลมงอบ จ.ตราด เชื่อมข้ามทะเลอ่าวไทย สิ้นสุดโครงการที่ อ.เกาะช้าง จ.ตราด
11. โครงการระบบจัดเก็บค่าผ่านทางพิเศษอัตโนมัติแบบไม่มีไม้กั้น (M-Flow) คาดว่าจะสามารถเปิดให้บริการ M-Flow บนทางพิเศษ ระยะที่ 1 ได้ภายในเดือน ก.ค. 2566 จะนำร่องที่ทางด่วนฉลองรัช 3 ด่าน ได้แก่
ด่านจตุโชติ, สุขาภิบาล 5-1 และสุขาภิบาล 5-2 ส่วนระยะที่ 2A ทางพิเศษฉลองรัช (ส่วนที่เหลือ), ทางพิเศษกาญจนาภิเษก และทางพิเศษบูรพาวิถี รวม 61 ด่าน และระยะที่ 2B ทางพิเศษเฉลิมมหานคร, ทางพิเศษศรีรัช, ทางพิเศษอุดรรัถยา และทางพิเศษประจิมรัถยา รวม 70 ด่าน จะเปิดให้บริการภายในปี 2567